## Rezolucija o osudi genocida u obliku masovnog terora i nasilja što ga okupatorske srpske vlasti čine onemogućavanjem opskrbe vodom gradova Biograda n/m, Zadra i okolice

### NN 50/1994 (30.6.1994.), Rezolucija o osudi genocida u obliku masovnog terora i nasilja što ga okupatorske srpske vlasti čine onemogućavanjem opskrbe vodom gradova Biograda n/m, Zadra i okolice

# ZASTUPNIČKI DOM SABORA REPUBLIKE HRVATSKE

Potaknut dramatičnim stanjem u opskrbi vodom gradova Biograda n/m, Zadra
i okolice, a polazeći od načela što ih propisuju Povelja UN, Opća deklaracija
o pravima čovjeka, Međunarodni pakt o građanskim i političkim pravima,
Konvencija Vijeća Europe za zaštitu prava čovjeka i temeljnih sloboda.
Konvencija o sprečavanju i kažnjavanju genocida i drugi međunarodni dokumenti
te Ustav Republike Hrvatske, Zastupnički dom Sabora Republike Hrvatske
na sjednici održanoj 21. lipnja 1994., donio je

## REZOLUCIJA

### O OSUDI GENOCIDA U OBLIKU MASOVNOG TERORA I NASILJA ŠTO GA OKUPATORSKE SRPSKE VLASTI ČINE ONEMOGUĆAVANJEM OPSKRBE VODOM GRADOVA BIOGRADA N/M, ZADRA I OKOLICE

I.

U agresiji na Republiku Hrvatsku srpska okupatorska vojska zajedno sa
srpskim teroristima s okupiranih hrvatskih područja počinili su i još uvijek
čine sve oblike genocida nad hrvatskim narodom i pripadnicima nesrpskih
nacionalnih manjina. Kao posebnim oblikom masovnog nasilja srpski agresori
i teroristi koriste se i onemogućavanjem opskrbe vodom stotina tisuća građana
Republike Hrvatske, posebice gradova Biograda n/m, Zadra i okolice.

II.

Glavni izvor za opskrbu vodom grada Zadra nalazi se na rijeci Zrmanji
i već je tri godine pod okupacijom srpskih terorista koji onemogućavaju
njegovo korištenje. Izvor za opskrbu vodom grada Biograda n/m i okolice
nalazi se nadomak mjesta Kakma na lokaciji koja administrativno pripada
gradu Biogradu n/m, dakle izvan je UNPA zone. Do provedbe prve faze Zagrebačkog
sporazuma o prekidu vatre izvor je bio pod okupacijom srpskih terorista.
a sada je u tzv. zoni razdvajanja i pod iskljućivim je nadzorom UNPROFOR-a.

III.

Zbog pritisaka i ucjena od strane srpskih terorista UNPROFOR ne pokazuje
odlučnost u omogućavanju opskrbe vodom Biograda n/m i okolice s izvora
kod Kakme.

Neodlučnost UNPROFOR-a i njegova popustljivost prema srpskim teroristima
sve više iritira trideset tisuća žitelja i deset tisuća prognanika Biograda
n/m i okoliee koji već tri godine trpe nepodnošljivu nestašicu vode. Stoga
postoji mogućnost iskazivanja otvorenog negodovanja prema neučinkovitosti
UNPROFOR-a od strane tamošnjeg pućanstva.

IV.

Žitelji i prognanici grada Biograda n/m i okolice već tri godine dobivaju
vodu dva puta tjedno po jedan sat, a u posljednje vrijeme sve češće vode
uopće nemaju. Ovakvim nećovjećnim uskraćivanjem vode žiteljima gradova
Biogada n/m, Zadra i okolice srpski teroristi žele izazvati masovnu higijensku
i zdravstvenu katastrofu, a posebno u okviru Zavoda za retardirane u Sv.
Filipu i Jakovu, onemogućiti gospodarski život te prisiliti ovdašnje pučanstvo
na iseljavanje s ovih područja i to predstavlja smišljeni pokušaj etničkog
čišćenja ovog dijela Hrvatske.

V.

Uskraćivanjem opskrbe vodom desetaka tisuća građana Republike Hrvatske,
srpski teroristi i agresori prema odredbama Konvencije o sprečavanju i
kažnjavanju zločina genocida koja u članku 2. pod c) zločin genocida definira
kao "hotimično nametanje grupi nepovoljnih životnih uvjeta radi njenoga
potpunog ili djelomičnog uništenja" nedvojbeno čine zločin genocida.
Stoga se Sabor Republike Hrvatske obraća parlamentima svih europskih zemalja
i parlamentima zemalja članica Vijeća sigurnosti UN i Glavnom tajniku UN
te Međunarodnom sudu za ratne zločine na području bivše Jugoslavije, tražeći
da osude i spriječe zločin genocida što ga srpski teroristi i agresori
čine nad žiteljima Biograda n/m, Zadra i okolice i prognanicima koji su
tamo smješteni time što im se namjerno uskraćuje voda kao temeljni uvjet
života.

VI.

Sabor Republike Hrvatske traži od Vlade Republike Hrvatske da poduzme
energične korake za zaustavljanje daljnjeg srpskog terora nad žiteljima
Biograda n/m, Zadra i okolice, zahtijevajući dosljednu provedbu svih relevantnih
rezolucija Vijeća sigurnosti UN te Zagrebačkog sporazuma.

Klasa: 021-03/94-03/05

Zagreb, 21. lipnja 1994.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**dr. Nedjeljko Mihanović, v. r.**

Ostalo, NN 50/1994-858